Pohjois-Savossa, Leppävirralla puhkesi valtava riita uuden koulun rakentamisesta. Alakoululaisten vanhemmat ovat vaatineet uutta koulua jo pitkään, sillä Leppävirralla ainakin Alapihan koulussa on havaittu sisäilmaongelmia.

Riidan yksi syy on alue, jonne koulu päätettiin lopulta rakentaa. Vokkolan alueelle on rakennettu jo vuosia urheilu-, virkistys- ja matkailutoimintaa.

Alueella toimii muun muassa Sport & Spa Hotel Vesileppis, jonka omistajien mielestä koulun rakentaminen lähelle hotellia haittaa matkailua. Vokkolan alueella sijaitsee myös jäähalli, monitoimiareena ja maanalainen hiihtoareena.

Yrittäjien lisäksi myös iso osa kuntalaisista vastusti kiivaasti koulun sijoittamista matkailupalveluiden lähelle Vokkolaan. Muun muassa liikennejärjestelyt ja turvallisuus huolettivat.

Asukkaat keräisivät 1 400 nimeä adressiin. Määrää voi pitää merkittävänä, sillä Leppävirralla asuu alle 10 000 asukasta.

Adressi käsiteltiin valtuustossa, mutta se ei kuntapäättäjiä vakuuttanut niin, että koulu olisi päätetty sijoittaa muualle.

Adressin sivuuttaminen ärsytti useita leppävirtalaisia.

Erilaisten veivausten jälkeen Leppävirran kunnanvaltuuston päättikin kesällä 2016 uuden koulun paikasta Vokkolaan niukasti äänin 19–16, ja valtapuolue keskusta jakaantui kahteen eri leiriin. Asiasta äänestettiin jopa kahteen otteeseen.

Adressin sivuuttaminen ärsytti useita leppävirtalaisia, ja uuden koulun vastustus kasvoi. Syytettiin, että kaikkia nimiä ei hyväksytty adressiin eikä kunnansihteeri informoinut riittävästi adressin laatijoita.

Lisäksi kunnan virkamiesjohtoa syytettiin kaavan epäselvästä esittelystä ja jopa valtuutettujen harhauttamisesta.

Väitteiden mukaan kaavaa puskettiin väkisin eteenpäin, koska kunnan johdolla oli kiire. Suunnittelutyöhön oli uponnut jo kymmeniä tuhansia euroja kuntalaisten rahaa, ja sisäilmaongelmat olivat todellisuutta Alapihan koululla.

Leppävirran kunnanjohtaja Matti Raatikaisella on näkemys riidan taustoista. Osa kuntalaisista haluaa pyhittää Vokkolan alueen urheilun ja matkailun käyttöön. Riidan taustalla on kunnanjohtajan mielestä myös herravihaa.

”Asiassa on nähtävissä myös henkilöitymistä ja periaatteellisuutta, jotka ovat olleet luettavissa joistakin paikallislehden yleisönosastokirjoituksista”, Raatikainen sanoo.

”Nähdäkseni asiaan liittyy myös arvovaltakysymyksiä ja puhtaasti sitä, että ihmiset painottavat eri asioita miettiessään kantaansa päätettäviin asioihin.”

Raatikaisen mukaan valtuusto ei ole ollut erimielinen koulun sijainnista kaavan hyväksymisvaiheessa eikä kunnanvaltuutettuja ole harhautettu kaavaprosessin aikana.

Paikallislehti Soisalon Seudun mukaan asemakaavasta päätettiin lopulta äänin 19–15.

”Kaava kokonaisuutena ja sen nyanssit ovat olleet esillä ja kaikki tämä tieto sekä kuntalaisten että valtuutettujen käytettävissä. Nykyinen moniportainen, avoin ja julkinen kaavaprosessi huomioiden kritiikki tiedon pimittämisestä tai suoranaisesta harhaanjohtamisesta tuntuu absurdilta”, Raatikainen sanoo.

”Koulun tuoma häiriö matkailulle ei vaikuta todennäköiseltä.”

Kunnanjohtajan mukaan uuden Vokkolan koulun sijainnilla haetaan kuntaa ”synergiaetuja”. Vokkolan alakoulu on kunnan alakouluista suurin. Siellä opiskelee noin 300 oppilasta ja henkilökuntaa on lähes 50.

”Kolmensadan metrin säteellä koulusta on uimahalli, yksi maan viidestä hiihtoputkesta, jäähalli, monitoimiareena liikuntasaleineen, keilahalleineen, kunto- ja monitoimisaleineen. Tämän lisäksi alueella on erittäin monipuoliset ulkoliikuntapaikat”, Raatikainen luettelee.

Raatikainen torjuu myös kritiikin, jonka mukaan koulu haittaisi matkailua.

”Koulu toimii alle kahtenasatana päivänä vuodessa kelloo 08.00–15.00. Koulun tuoma häiriö matkailulle ei vaikuta todennäköiseltä.”

Kunnanvaltuuston puheenjohtaja Pekka Nykäsen (kok) mielestä koulukiista ei ole jakanut kuntapoliitikkoja kahteen eri leiriin.

Myös kuntalaisaloite on käsitelty asianmukaisesti valtuustossa kiireellisenä, koska luotettavasti yli kaksi prosenttia äänioikeutetuista oli allekirjoittanut adressin.

”Kunnan hallinto on tietenkin virkansa puolesta pohtinut nimilistojen rakennetta ja nimien oikeellisuutta ja niin edelleen, mutta itse päätöksentekomenettelyyn ei nimilistalla ole ollut vaikutusta”, Nykänen sanoo.

Kaavakritiikin osalta Nykänen peesaa kunnanjohtaja Raatikaista.

”Kaavamuutos on edennyt lain edellyttämällä tavalla ja lukuisten eri vaiheiden kautta, jotka voi itsekukin tosiasiallista tietoa haluava selvittää kunnasta.”

Nykäsen mukaan koulukiistasta huolimatta luottamusmiesten välillä on edelleen suorat keskusteluyhteydet ja kokonaisvaltainen näkemys koko kunnan kehittämisestä.

”Kaikissa puolueissa on puoltajansa ja vastustajansa. Koulu on nähtävä enemmänkin lasten asiana ja oikeutena laadukkaaseen ja terveeseen kouluun kaikkine lisäpalveluineen eikä aikuisten hiekkalaatikkona”, Nykänen sanoo.

Nyt kunnassa pohditaan, mistä materiaalista uusi koulu rakennetaan.

Vokkolan koulupäätös ei ole lopettanut leppävirtasten koulukeskustelua, mikä demokratian kannalta onkin hienoa. Nyt kunnassa pohditaan, mistä materiaalista uusi koulu rakennetaan.

Virkamiehet ovat ehdottaneet betonia paloturvallisuussyistä, valtuustossa sen sijaan kiertää aloite, jossa vaaditaan, että kilpailutuksessa huomioidaan myös puurakentaminen.

Lasten tulevan koulun materiaalistakin todennäköisesti äänestetään.